CELEX: 32014R1392
Language: ro
Date: 2014-10-20 00:00:00
Title: Regulamentul delegat (UE) nr. 1392/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru anumite activități de pescuit de specii pelagice mici în Marea Mediterană

30.12.2014   
            
            
               RO
            
            
               Jurnalul Oficial al Uniunii Europene
            
            
               L 370/21
            
         REGULAMENTUL DELEGAT (UE) NR. 1392/2014 AL COMISIEI
   din 20 octombrie 2014
   de stabilire a unui plan privind aruncarea capturilor înapoi în mare pentru anumite activități de pescuit de specii pelagice mici în Marea Mediterană
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6) și articolul 18 alineatele (1) și (3),
   întrucât:
   
               (1)
            
            
               Regulamentul (UE) nr. 1380/2013 vizează eliminarea treptată a practicii aruncării capturilor înapoi în mare în toate activitățile de pescuit ale Uniunii prin introducerea unei obligații de debarcare pentru capturi de specii care fac obiectul unor limite de captură.
            
         
               (2)
            
            
               Articolul 15 alineatul (6) din Regulamentul (UE) nr. 1380/2013 împuternicește Comisia să adopte planuri privind aruncarea capturilor înapoi în mare prin intermediul unui act delegat pentru o perioadă de maximum trei ani pe baza recomandărilor comune elaborate de statele membre în urma consultării consiliilor consultative competente.
            
         
               (3)
            
            
               Grecia, Spania, Franța, Croația, Italia, Malta și Slovenia au un interes direct în ceea ce privește gestionarea pescuitului în Marea Mediterană. Statele membre menționate au înaintat Comisiei recomandări comune (2), după consultarea Consiliului consultativ pentru Marea Mediterană. S-a obținut sprijin științific din partea organismelor științifice relevante. În conformitate cu articolul 18 alineatul (3) din Regulamentul (UE) nr. 1380/2013, în prezentul regulament ar trebui să fie incluse numai măsurile din recomandările comune care respectă articolul 15 alineatul (6) din regulamentul respectiv.
            
         
               (4)
            
            
               În ceea ce privește Marea Mediterană, articolul 15 din Regulamentul (UE) nr. 1380/2013 prevede o obligație de debarcare pentru toate capturile de specii care fac obiectul unor limite de captură și, de asemenea, pentru capturile de specii care fac obiectul unor cerințe privind dimensiunile minime, astfel cum sunt definite în anexa III la Regulamentul (CE) nr. 1967/2006 al Consiliului (3). În conformitate cu articolul 15 alineatul (1) litera (a) din Regulamentul (UE) nr. 1380/2013, obligația de debarcare ar trebui să se aplice pescuitului de specii pelagice mici, pescuitului de specii pelagice mari și activităților de pescuit în scopuri industriale, cel târziu de la 1 ianuarie 2015.
            
         
               (5)
            
            
               Potrivit recomandării comune, planul privind aruncarea capturilor înapoi în mare ar trebui să se aplice, începând cu 1 ianuarie 2015, tuturor capturilor de specii care fac obiectul unor cerințe privind dimensiunile minime definite în anexa III la Regulamentul (CE) nr. 1967/2006, capturate în cadrul pescuitului de specii pelagice mici cu traule pelagice și/sau plase-pungă din Marea Mediterană (de exemplu pescuitul de hamsii, sardine, macrou și stavrid negru).
            
         
               (6)
            
            
               Pentru a evita costurile disproporționate de manipulare a capturilor nedorite și în conformitate cu articolul 15 alineatul (5) litera (c) punctul (ii) din Regulamentul (UE) nr. 1380/2013, este oportun să se stabilească o excepție de minimis de la obligația de debarcare, exprimată ca procentaj din totalul capturilor anuale de specii care fac obiectul obligației de debarcare în cazul pescuitului de specii pelagice mici. Recomandările comune înaintate de statele membre implicate sunt în favoarea excepției de minimis din cauza costurilor mari pe care le implică manipularea capturilor nedorite, atât la bord (sortare și aranjare în cutii, depozitare și conservare), cât și pe uscat (transport și depozitare, conservare, comercializare și prelucrare sau distrugere ca deșeuri speciale), în comparație cu profitul economic limitat și uneori inexistent care ar putea rezulta din respectivele capturi nedorite. Dovezile furnizate de statele membre au fost analizate de Comitetul științific, tehnic și economic pentru pescuit (CSTEP), care a concluzionat că recomandările comune conțin argumente bine întemeiate legate de creșterea costurilor de manipulare a capturilor nedorite, sprijinite, în unele cazuri, de o evaluare calitativă a costurilor (4). În lumina celor de mai sus și în absența unor informații științifice contrare, este necesară stabilirea excepției de minimis în conformitate cu nivelurile procentuale propuse în recomandările comune și la niveluri care să nu depășească nivelurile permise în temeiul articolului 15 alineatul (1) litera (c) din Regulamentul (UE) nr. 1380/2013.
            
         
               (7)
            
            
               În conformitate cu recomandările comune și luând în considerare calendarul stabilit la articolul 15 alineatul (1) din Regulamentul (UE) nr. 1380/2013, prezentul regulament ar trebui să se aplice de la 1 ianuarie 2015. Potrivit articolului 15 alineatul (6) din regulamentul menționat anterior, prezentul regulament ar trebui să se aplice pentru o perioadă maximă de trei ani,
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament precizează detaliile pentru punerea în aplicare a obligației de debarcare prevăzute la articolul 15 alineatul (1) din Regulamentul (UE) nr. 1380/2013, începând cu 1 ianuarie 2015, în ceea ce privește Marea Mediterană, pentru toate capturile de specii care fac obiectul unor cerințe privind dimensiunile minime, în cadrul pescuitului de specii pelagice mici prevăzute în anexă.
   Articolul 2
   Definiții
   În sensul prezentului regulament, se aplică următoarele definiții:
   
               (a)
            
            
               „dimensiune minimă” înseamnă dimensiunea minimă a organismelor marine stabilită în anexa III la Regulamentul (CE) nr. 1967/2006;
               „Marea Mediterană” înseamnă apele maritime ale Mării Mediterane la est de meridianul 5°36′ longitudine vestică;
            
         
               (b)
            
            
               „subzona geografică CGPM” înseamnă subzona geografică a Comisiei Generale pentru Pescuit în Marea Mediterană (CGPM), astfel cum este definită în anexa I la Regulamentul (UE) nr. 1343/2011 al Parlamentului European și al Consiliului (5);
            
         
               (c)
            
            
               „vestul Mării Mediterane” înseamnă subzonele geografice CGPM 1, 2, 5, 6, 7, 8, 9, 10, 11.1, 11.2, 12;
            
         
               (d)
            
            
               „nordul Mării Adriatice” înseamnă subzona geografică CGPM 17;
            
         
               (e)
            
            
               „sudul Mării Adriatice și Marea Ionică” înseamnă subzonele geografice CGPM 18, 19 și 20;
            
         
               (f)
            
            
               „insula Malta și sudul Siciliei” înseamnă subzonele geografice CGPM 15 și 16;
            
         
               (g)
            
            
               „Marea Egee și insula Creta” înseamnă subzonele geografice CGPM 22 și 23.
            
         Articolul 3
   Excepția de minimis
   
   Prin derogare de la articolul 15 alineatul (1) din Regulamentul (UE) nr. 1380/2013, următoarele cantități pot fi aruncate înapoi în mare:
   
               (a)
            
            
               în vestul Mării Mediterane, până la 5 % din totalul capturilor anuale de specii care fac obiectul unor cerințe privind dimensiunile minime în cadrul activităților de pescuit de specii pelagice mici cu traule pelagice și cu plase-pungă, specii stabilite la punctul 1 din anexă;
            
         
               (b)
            
            
               în nordul Mării Adriatice, până la 5 % din totalul capturilor anuale de specii care fac obiectul unor cerințe privind dimensiunile minime în cadrul activităților de pescuit de specii pelagice mici cu traule pelagice și cu plase-pungă, specii stabilite la punctul 2 din anexă;
            
         
               (c)
            
            
               în sudul Mării Adriatice și în Marea Ionică:
               
                           (i)
                        
                        
                           până la 3 % din totalul capturilor anuale de specii care fac obiectul unor cerințe privind dimensiunile minime în cadrul activităților de pescuit de specii pelagice mici cu plase-pungă; și
                        
                     
                           (ii)
                        
                        
                           până la 7 % în 2015 și 2016 și până la 6 % în 2017 din totalul capturilor anuale de specii care fac obiectul unor cerințe privind dimensiunile minime în cadrul activităților de pescuit de specii pelagice mici cu traule pelagice, specii stabilite la punctul 3 din anexă;
                        
                     
         
               (d)
            
            
               în insula Malta și în sudul Siciliei:
               
                           (i)
                        
                        
                           până la 3 % din totalul capturilor anuale de specii care fac obiectul unor cerințe privind dimensiunile minime în cadrul activităților de pescuit de specii pelagice mici cu plase-pungă; și
                        
                     
                           (ii)
                        
                        
                           până la 7 % în 2015 și 2016 și până la 6 % în 2017 din totalul capturilor anuale de specii care fac obiectul unor cerințe privind dimensiunile minime în cadrul activităților de pescuit de specii pelagice mici cu traule pelagice, specii stabilite la punctul 4 din anexă;
                        
                     
         
               (e)
            
            
               în Marea Egee și în insula Creta, până la 3 % din totalul capturilor anuale de specii care fac obiectul unor cerințe privind dimensiunile minime în cadrul activităților de pescuit de specii pelagice mici cu plase-pungă, specii stabilite la punctul 5 din anexă.
            
         Articolul 4
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2015 până la 31 decembrie 2017.
   
      Prezentul regulament este obligatoriu în toate elementele sale și se aplică direct în statele membre în conformitate cu tratatele.
      Adoptat la Bruxelles, 20 octombrie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 354, 28.12.2013, p. 22.
   
      (2)  „Plan de gestionare privind aruncarea capturilor înapoi în mare pentru vestul Mării Mediterane (subzonele geografice 1-12, cu excepția subzonelor geografice 3 și 4): recomandare comună convenită de responsabilii pentru pescuit din Franța, Spania și Italia”, transmisă la 2 iulie 2014; „Plan de gestionare privind aruncarea capturilor înapoi în mare pentru nordul Mării Adriatice (subzona geografică 17): recomandare comună a Croației, Italiei și Sloveniei”, transmisă la 25 iunie 2014; „Planul Greciei privind aruncarea capturilor înapoi în mare pentru pescuitul de specii pelagice în Marea Egee și insula Creta (subzonele geografice 22 și 23)”, transmis la 30 iunie 2014; „Recomandare comună transmisă Comisiei Europene pentru un plan privind aruncarea capturilor înapoi în mare pentru pescuitul de specii pelagice în sudul Mării Adriatice, în vestul și estul Mării Ionice (subzonele geografice 18-19-20)”, transmisă de Grecia și Italia la 25 iunie 2014; „Plan privind aruncarea capturilor înapoi în mare pentru Malta și Sudul Siciliei (subzonele geografice 15-16): recomandare comună convenită de Italia și Malta”, transmisă la 19 iunie 2014.
   
      (3)  Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (JO L 409, 30.12.2006, p. 11).
   
      (4)  Raportul celei de a 46-a reuniuni plenare a Comitetului științific, tehnic și economic pentru pescuit (PLEN-14-02), 7-11 iulie 2014, Copenhaga, editat de Norman Graham, John Casey & Hendrik Doerner, 2014.
   
      (5)  Regulamentul (UE) nr. 1343/2011 al Parlamentului European și al Consiliului din 13 decembrie 2011 privind unele dispoziții referitoare la pescuitul în zona Acordului CGPM (Comisia Generală pentru Pescuit în Marea Mediterană) și de modificare a Regulamentului (CE) nr. 1967/2006 al Consiliului privind măsurile de gestionare pentru exploatarea durabilă a resurselor halieutice în Marea Mediterană (JO L 347, 30.12.2011, p. 44).
   
      ANEXĂ
      1.   Activități de pescuit de specii pelagice mici în vestul Mării Mediterane
      
      
                  Cod
               
               
                  Unelte de pescuit
               
               
                  Specii vizate
               
            
                  [se introduce codul, dacă este cazul]
               
               
                  Traule pelagice
               
               
                  Hamsie, sardină, macrou și stavrid negru
               
            
                  [se introduce codul, dacă este cazul]
               
               
                  Plase-pungă
               
               
                  Hamsie, sardină, macrou și stavrid negru
               
            2.   Activități de pescuit de specii pelagice mici în nordul Mării Adriatice
      
      
                  Cod
               
               
                  Unelte de pescuit
               
               
                  Specii vizate
               
            
                  [se introduce codul, dacă este cazul]
               
               
                  Traule pelagice
               
               
                  Hamsie, sardină, macrou și stavrid negru
               
            
                  [se introduce codul, dacă este cazul]
               
               
                  Plase-pungă
               
               
                  Hamsie, sardină, macrou și stavrid negru
               
            3.   Activități de pescuit de specii pelagice mici în sudul Mării Adriatice și în Marea Ionică
      
      
                  Cod
               
               
                  Unelte de pescuit
               
               
                  Specii vizate
               
            
                  [se introduce codul, dacă este cazul]
               
               
                  Traule pelagice
               
               
                  Hamsie, sardină, macrou și stavrid negru
               
            
                  [se introduce codul, dacă este cazul]
               
               
                  Plase-pungă
               
               
                  Hamsie, sardină, macrou și stavrid negru
               
            4.   Activități de pescuit de specii pelagice mici în insula Malta și în sudul Siciliei
      
      
                  Cod
               
               
                  Unelte de pescuit
               
               
                  Specii vizate
               
            
                  [se introduce codul, dacă este cazul]
               
               
                  Traule pelagice
               
               
                  Hamsie, sardină, macrou și stavrid negru
               
            
                  [se introduce codul, dacă este cazul]
               
               
                  Plase-pungă
               
               
                  Hamsie, sardină, macrou și stavrid negru
               
            5.   Activități de pescuit de specii pelagice mici în Marea Egee și în insula Creta
      
      
                  Cod
               
               
                  Unelte de pescuit
               
               
                  Specii vizate
               
            
                  [se introduce codul, dacă este cazul]
               
               
                  Plase-pungă
               
               
                  Hamsie, sardină, macrou și stavrid negru